**Când nopţile au felinare sparte**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Alină-mi setea care mă frământă

De zile-n şir, în nopţi fierbinţi şi lungi,

Când numai stelele pe boltă cântă,

Iar tu nu vii, iubito, să-mi alungi

Canicula din piept... Trei stropi de rouă,

Adu-mi spre ziuă, sufletul, puţin,

Să-l răcorească, când e lună nouă,

Că anul ăsta trece ca un chin,

Aproape-n vis şi totuşi ne desparte

Doar un cuvânt cu litere de foc

Şi nopţile cu felinare sparte

Când mă gândesc că timpul stă pe loc.

- Eu voi veni cu ploile iubirii

Să-ţi umezesc pământul secetos,

Din lutul tău şi eu sunt plămădită

Cu secole ’nainte de Hristos.

Pe lună sunt geloasă, blestemata,

Că-ţi ţine companie nopţi la rând,

Pătrunde în alcovul tău şi gata.

Eu nu te am decât din când în când...

Nu stropi de rouă-ţi răcoresc făptura,

Ci lacrimi inocente, amărui,

Când gura mea de foc ţi-atinge gura,

Să nu te plângi, tacit să te supui!

Ioan Grigoraș Liliana Trif